Diari Oficial de la Generalitat Valenciana


Sumari del DOGV 6151, del 24-11-2009 (2009/13893)

RESOLUCIÓ de 15 d'octubre de 2009, del secretari autonòmic de Sanitat, per la qual s'establix el procediment de sol·licitud, tractament i cessió de dades de caràcter sanitari del sistema d'informació de l'assistència ambulatòria de l'Agència Valenciana de Salut d'Abulcassis (SIA - Gaia).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6151

Data del DOGV
:   24-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13328


Data del document
:   15-10-2009

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * oficina d'informació
    * registre de documents
    * sistema d'informació
    * legislació
    * centre mèdic

RESOLUCIÓ de 15 d'octubre de 2009, del secretari autonòmic de Sanitat, per la qual s'establix el procediment de sol·licitud, tractament i cessió de dades de caràcter sanitari del sistema d'informació de l'assistència ambulatòria de l'Agència Valenciana de Salut d'Abulcassis (SIA - Gaia). [2009/13376]
Índex
Exposició de motius
Primer. Objecte
Segon. Definicions
Tercer. Àmbit i usuaris de la informació
Quart. Comissió Tècnica Reguladora de l'Accés a la Informació del Sistema d'Informació d'Assistència Ambulatòria de l'Agència Valenciana de Salut
Quint. Contingut del registre documental
Sext. Procediment de sol·licitud, tractament i cessió de les dades de caràcter sanitari.
Sèptim. Deure de secret
Octau. Sol·licitud rebutjada
Nové. Registre de les publicacions
Deu. Responsabilitats
Exposició de motius
Les administracions públiques, en el seu esforç per modernitzar l'activitat administrativa, introduïxen noves tecnologies que es posen a disposició dels ciutadans, per a oferir-los una gestió més àgil, eficaç i eficient. En estos últims anys es porta a terme, en tots els àmbits de les administracions públiques, el desplegament dels sistemes informació, que s'hi integren com a ferramentes bàsiques en els procediments de treball, la qual cosa permet una millora en la gestió pública.
El gestor de la prestació farmacèutica (Gaia) naix davant de la inquietud de configurar un sistema organitzatiu de transaccions de servicis i retribucions que integre la prescripció i dispensació de medicaments per a atendre les necessitats de tractament farmacoterapèutic dels valencians, sobre la base d'una assistència que permeta millorar la qualitat de la prescripció, l'efectivitat de la prestació farmacèutica i la possibilitat d'avaluació contínua dels règims de farmacoteràpia.
Des de l'inici, va interessar la creació d'un sistema d'informació que permetera detectar, previndre i controlar els problemes de salut derivats de l'ús de medicaments, avaluar el grau d'eficiència en l'ús dels recursos farmacològics, valorar els factors que determinen este ús i utilitzar l'avaluació de l'ús dels medicaments com a indicador de la forma que es produïx l'atenció sanitària i en definitiva, resultats en salut.
Les atencions de la salut, especialment, incorporen com a element substancial dels seus processos de treball les tecnologies de la comunicació i la informació. La integració d'estes tecnologies es recolza en la necessitat d'eliminar els circuits administratius suportats pels ciutadans i els professionals al mateix temps que s'assistix en les decisions clíniques, i és un element imprescindible en la millora de la qualitat assistencial. L'Orde de 7 de juny de 2006 constituïx l'Oficina de Gestió d'Abulcassis (SIA i Gaia) de l'Agència Valenciana de Salut, per tal d'aconseguir, en l'àmbit ambulatori, una integració dels distints nivells de manteniment de bases de dades de suport a les decisions clíniques i gestores, respectant la direcció operativa de cada un dels sistemes d'informació corporatius.
Amb l'Orde de 7 de juny de 2006, per la qual es constituïx l'Oficina de Gestió d'Abulcassis directament dependent del director gerent de l'Agència Valenciana de Salut, se li atorga entre altres funcions, la coordinació, la gestió i el manteniment de les bases de dades clíniques i farmacoterapèutiques de suport al sistema d'informació sanitari ambulatori, coordinació dels grups de treballs d'experts que les despleguen, així com el manteniment del registre de la informació donada per a treballs d'investigació o un altre tipus de publicacions.
Actualment els sistemes d'informació de la Conselleria de Sanitat arrepleguen i fan el tractament informatitzat d'una gran quantitat d'informació de caràcter tècnic, que poden utilitzar-se per a la possible explotació de dades, orientada a l'avaluació de teràpies i tecnologies, a la gestió i a la investigació, sempre que el seu fi siga d'origen cientificotècnic i mai d'origen comercial o promocional.
D'altra banda, i no és menys important, l'administració sanitària ha de protegir la intimitat i confidencialitat necessàries de les dades, perquè tot i ser esta finalitat professional, amb orientació sanitària, s'hi han d'establir uns clars límits perquè no es vegen lesionats interessos legítims de terceres persones.
L'Orde de 4 de març de 2002, del conseller de Sanitat, que té com a objecte la creació i regulació dels fitxers informatitzats, entre els quals figura Gaia i l'Orde de desembre de 2003 del conseller de Sanitat, per la qual es crea el fitxer informatitzat SIA, indiquen que el titular de l'òrgan administratiu responsable del fitxer, adoptarà les mesures de gestió i organització que resulten necessàries per a assegurar la confidencialitat, seguretat i integritat de les dades, així mateix arreplega que s'advertirà expressament als cessionaris de dades de caràcter personal l'obligació de dedicar-los exclusivament a la finalitat per a la qual se cedixen, d'acord amb el que establix la Llei Orgànica 15/1999, de 13 de desembre, de Protecció de Dades de Caràcter Personal, desplegada pel seu Reglament en el Reial Decret 1720/2007, de 21 de desembre.
En el Registre General de Protecció de Dades, òrgan de l'Agència Espanyola de Protecció de Dades a què correspon vetlar per la publicitat de l'existència dels fitxers i tractaments de dades de caràcter personal, figura registrat com a responsable del fitxer denominat Abulcassis, la Direcció General d'Assistència Sanitària de la Conselleria de Sanitat de la Comunitat Valenciana i com a responsable del fitxer denominat Gaia, la Direcció General de Farmàcia i Productes Sanitaris de la Conselleria de Sanitat de la Comunitat Valenciana
L'Orde de 16 d'abril de 2002, crea el Sistema d'Informació Gaia i constituïx com a administrador d'este sistema el director general de Farmàcia i Productes Sanitaris. A fi d'evitar possibles aplicacions, utilitzacions i explotacions de dades del Sistema d'Informació Gaia, alienes a la finalitat amb què van ser creades, es fa recomanable que la Direcció General de Farmàcia i Productes Sanitaris siga la responsable del manteniment del sistema i establisca un registre del peticionari, de la seua sol·licitud, així com, de la finalitat a què es va destinar la informació obtinguda i la identificació de la persona que la facileta i el contingut entregat. Esta mateixa argumentació és aplicable a la Direcció General d'Assistència Sanitària per a la informació de SIA.
L'Agència Valenciana de Salut, en benefici dels pacients, establix amb esta resolució el procediment pel qual, a més de possibilitar una eficient activitat en l'ús cientificotècnic de la informació arreplegada en el seu Sistema d'Informació d'Assistència Ambulatòria (SIA-Gaia), n'assegura l'entrega amb màxima garantia, per tal com una indeguda o inadequada utilització de la informació pot generar greus perjuís i, fins i tot, generar una desacreditació dels mateixos sistemes d'informació i professionals sanitaris. Així mateix, s'establix un registre documental, en el qual s'arreplega tot el procediment de sol·licitud, tractament i cessió de dades del Sistema d'Informació de l'Assistència Ambulatòria de l'AVS (SIA-Gaia), així com les persones que hi intervenen.
Esta resolució s'articula sobre els principis clau següents:
- Facilitar l'accessibilitat a la sol·licitud de les dades del Sistema d'Informació d'Assistència Ambulatòria de forma normalitzada, com correspon a una gestió pública eficient.
- Vetlar per la integritat i la qualitat de les dades, a través de l'adopció de mesures de gestió per part del titular de l'òrgan administratiu responsable del fitxer original o de les còpies que d'ell es deriven. La incorporació de registres validats de processos, el maneig del fitxer per persones prèviament autoritzades per a intervindre en ell i l'elaboració d'auditories periòdiques al Sistema, es corresponen amb algunes de les mesures clau adoptades.
- Proporcionar la seguretat necessària al sistema, assegurant la traçabilitat de tot el procés de sol·licitud, tractament i cessió de dades i de les persones que intervenen en ell.
- Assegurar la protecció de dades personals, que garantisquen en tot moment la intimitat de terceres persones.
En atenció de totes estes consideracions, amb la consulta prèvia a l'Advocacia de la Generalitat, per raó de les competències que m'atorga el Decret 120/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Sanitat i el Decret 25/2005, de 4 de febrer, del Consell de la Generalitat, pel qual s'aproven els Estatuts reguladors de l'Agència Valenciana de Salut, modificat este últim pel Decret 77/2005, de 15 d'abril del Consell de la Generalitat i pel Decret 164/2005, de 4 de novembre, del Consell de la Generalitat, resolc:
Primer. Objecte
1. Establir el procediment de sol·licitud, tractament i cessió de dades de caràcter sanitari del Sistema d'Informació de l'Assistència Ambulatòria de l'Agència Valenciana de Salut d'Abulcassis (SIA-Gaia), que queda denominat PRO-SI-GA.
2. La informació es registrarà amb la finalitat de garantir la traçabilitat de totes les activitats necessàries, així com les persones físiques o jurídiques implicades, persones que intervenen en la gestió de la sol·licitud de dades, tractament, explotació i/o entrega de les dades del Sistema d'Informació de l'Assistència Ambulatòria, i inclús les persones físiques o jurídiques peticionàries i/o receptores de cessió de dades.
3. Les persones responsables de la gestió de PRO-SI-GA seran prèviament autoritzades pel gerent de l'Agència València de Salut, a proposta de la Direcció General de Farmàcia i Productes Sanitaris i/o la Direcció General d'Assistència Sanitària.
4. Per a garantir la qualitat del procediment es faran auditories internes, que inclouran l'elaboració d'informes amb caràcter mensual i l'anàlisi d'indicadors. Així mateix, se sol·licitarà anualment una auditoria externa a la Unitat de Seguretat i Organització.
Segon. Definicions
- Tractament de dades: operacions i procediments tècnics de caràcter automatitzat o no, que permeten la recollida, gravació, conservació, elaboració, modificació, bloqueig i cancel·lació, així com les cessions de dades que resulten de comunicacions, consultes, interconnexions i transferències.
Responsable del fitxer o tractament: és la persona física o jurídica, de naturalesa pública o privada, o òrgan administratiu, que decidisca sobre la finalitat, contingut i ús del tractament.
- Persona encarregada del tractament i gestió de les dades: la persona física o jurídica, autoritat pública, servici o qualsevol altre organisme que, sola o conjuntament amb altres tracte dades personals autoritzada prèviament pel gerent de l'AVS i registrada en el Sistema, per compte del responsable del tractament.
- Responsable de la sol·licitud de dades: la persona física o jurídica que sol·licita informació al Sistema d'Informació de l'Assistència Ambulatòria de l'AVS (SIA-Gaia).
- Cessió o comunicació de dades: tota revelació de dades feta a una persona diferent de la interessada.
- Dades de caràcter personal: Qualsevol informació concernent a persones físiques identificades o identificables.
- Dades agregades o macrodades: Dades obtingudes com resultat de l'aplicació d'un procediment estadístic, en el qual es calculen com a agregació de les dades individuals. Constituïxen un tipus d'informació el tractament de la qual queda fora dels requeriments establits per la Llei Orgànica 15/1999, de 13 de desembre, de Protecció de Dades de Caràcter Personal.
- Dades individuals: dades o registres que es corresponen a una persona física identificada, identificable o no identificable.
- Procediment de dissociació: tot tractament de dades personals de manera que la informació que s'obtinga no puga associar-se a persona identificada o identificable.
- Registre anonimitzat o irreversiblement dissociat: registre en què les dades de salut no poden associar-se a una persona identificada o identificable per haver-se destruït el nexe amb tota informació que identifique el subjecte, o perquè eixa associació exigix un esforç no raonable (per al gestor de les dades), entenent com a tal l'ocupació d'una quantitat de temps, despeses i treball desproporcionats. Constituïxen un tipus d'informació el tractament de la qual queda fora dels requeriments establits per la Llei Orgànica 15/1999, de 13 de desembre, de Protecció de Dades de Caràcter Personal.
- Registre codificat o reversiblement dissociat: registre en què les dades de salut no estan associades a una persona identificada o identificable per haver-se substituït o deslligat la informació que identifica eixa persona utilitzant un codi que permeta (al gestor de les dades) l'operació inversa
- Informació interna: tota informació institucional pròpia d'utilització en la rutina organitzativa, de l'explotació de la qual deriva l'activitat diària assistencial i gestora.
- Informació externa: informació de caràcter científic, sempre que tinga una orientació investigadora o per a generar publicacions en l'àmbit científic o gestor.
Tercer. Àmbit i usuaris de la informació
1. Queda subjecta a l'àmbit d'esta resolució tota la informació accessible a través del Sistema d'Informació Ambulatori SIA-Gaia, i s'hi distingixen dos possibles finalitats i, amb això, dos maneres diferents de procedir a l'accés i tractament de les dades:
- Informació interna: informació institucional pròpia d'utilització en la rutina organitzativa, de l'explotació de la qual deriva l'activitat diària assistencial i gestora. La sol·licitud de la informació interna ha de ser tramitada a través de les direccions generals, direccions territorials, gerències departamentals i en les concessions administratives a través del comissionat.
- Informació externa: informació de caràcter científic, sempre que tinga una orientació investigadora o per a generar publicacions en l'àmbit científic o gestor. La sol·licitud de la informació externa ha de ser tramitada a través de les direccions generals, direccions territorials, gerències departamentals i en les concessions administratives a través del comissionat.
2. En cap cas, la informació pot ser utilitzada amb fins comercials, ni superar els límits imposats per la normativa vigent en matèria de protecció de dades.
3. Les dades que es faciliten en l'àmbit de la informació externa amb finalitat cientificoinvestigadora es lliuraran amb el tractament previ de dissociació.
4. Únicament en la cessió de dades relatives a la salut, les institucions, centres sanitaris públics i privats i els professionals corresponents, poden procedir al tractament de les dades de caràcter personal relatives a la salut de les persones que hi acudisquen o hi hagen de ser tractades, d'acord amb la legislació estatal o autonòmica sobre la sanitat.
5. El procediment i tractament de les dades han de ser especícs segons siga l'àmbit de la informació i el caràcter de les dades.
Quart. Comissió Tècnica Reguladora de l'Accés a la Informació del Sistema d'Informació d'Assistència Ambulatòria de l'Agència Valenciana de Salut
1. La Comissió Reguladora de l'Accés a la Informació d'Assistència Ambulatòria de l'Agència Valenciana de Salut, està formada per:
a. President de la comissió, el gerent de l'AVS o la persona que hi delegue
b. Vicepresident primer, el director general de Farmàcia i Productes Sanitaris o la persona que hi delegue.
c. Vicepresident segon, la directora general d'Assistència Sanitària o la persona que hi delegue.
d. Secretari, el coordinador funcional de Gaia o el coordinador funcional d'Abulcassis.
e. El cap d'Àrea de Farmàcia i Productes Sanitaris.
f. El cap d'Àrea d'Assistència Sanitària.
g. El coordinador funcional de l'oficina d'Abulcassis o un tècnic de l'Oficina d'Abulcassis.
h. El coordinador funcional de l'Oficina de Gaia o un tècnic de l'Oficina de Gaia.
i. El coordinador funcional de la Inspecció Mèdica de Servicis Sanitaris en Abulcassis.
j. Un tècnic de SIP.
k. El responsable tècnic de SIA.
l. El responsable tècnic de Gaia.
m. Dos tècnics de la Direcció General de Farmàcia i Productes Sanitaris.
2. Les funcions de la comissió reguladora són les següents:
a. Avaluació de les peticions d'informació externa i interna.
b. Elaboració d'un informe que ha d'incloure l'acceptació o rebuig de les sol·licituds d'informació, el motiu de les sol·licituds i els aclariments que es consideren oportuns.
c. Priorització de les sol·licituds.
d. Auditar internament el PRO-SI-GA
3. El comité s'ha de reunir amb una periodicitat mensual i amb caràcter extraordinari, sempre que ho requerisca el president.
4. Una vegada estudiat l'informe de la comissió reguladora, el gerent de l'Agència Valenciana de Salut, ha de resoldre l'estimació o desestimació de la sol·licitud d'informació.
Cinqué. Contingut del registre documental
1. El contingut del registre de les sol·licituds d'informació interna ha d'incloure:
a. Dades d'identificació del personal dependent de la Conselleria de Sanitat, que siguen usuaris de la Informació Interna del Sistema d'Informació SIA i Gaia, han de registrar els seus perfils d'accés i la finalitat de la utilització a què ha de destinar la informació a què té accés (annex I).
b. Dades d'identificació del personal dependent de la Conselleria de Sanitat, que sent usuaris de la Informació Interna del Sistema d'Informació Gaia i SIA, quan l'ús a què es destinarà la informació siga el d'utilització en rutines organitzatives però la informació que es requerix estiga fora de l'àmbit a què està autoritzat (annex II).
2. El contingut del registre de les sol·licituds d'informació externa inclou les dades d'identificació de tots els peticionaris d'informació externa, tant persones físiques o jurídiques, i registra la informació sol·licitada i la destinació. Es correlacionaran estos registres amb els que hi haja de la petició, així com amb l'autorització prèviament concedida. En este cas, s'ha d'identificar la unitat tramitadora i l'extensió i contingut de dades facilitades (annex II)
3. Totes les peticions d'informació, tant interna com externa, han de quedar registrades en el sistema amb un número de referència que relacionarà la sol·licitud, el responsable de la sol·licitud de les dades i la persona encarregada del tractament i gestor de les dades del Sistema.
Sisé. Procediment de sol·licitud, tractament i cessió de les dades de caràcter sanitari.
1. El procediment de sol·licitud, tractament i cessió de dades ha de constar de les fases següents:
a. Fase inicial o de sol·licitud.
b. Fase de validació.
c. Fase d'extracció, preparació i cessió de dades.
d. Fase d'entrega i arxivament de documentació.
e. Compromís de confidencialitat.
2. Per a la fase inicial o de sol·licitud s'han d'observar els aspectes següents:
a. El peticionari, persona física o jurídica que requerisca dades que es puguen obtindre del sistema d'informació SIA o Gaia, ha de dirigir una sol·licitud a l'AVS, i omplir el formulari corresponent segons siga sol·licitud d'informació interna o externa (annex I - annex II).
b. Els canals de sol·licitud poden ser, a través de la intranet de la Conselleria de Sanitat o presentant el formulari de sol·licitud en els servicis centrals de la Conselleria de Sanitat, o en qualsevol dels registres d'acord amb la Llei de Règim Jurídic de les Administracions Públiques i del Procediment Administratiu Comú.
c. Ha de constar la identificació del peticionari de la sol·licitud i la finalitat d'esta.
d. En cas de sol·licitud d'informació externa, a més de la identificació del peticionari, la sol·licitud i la finalitat d'esta, ha d'annexar-se, amb caràcter obligatori, la documentació que es requerisca segons la normativa sobre estudis clínics i estudis d'investigació amb medicaments i productes sanitaris a la Comunitat Valenciana i per a avalar la utilització científica i donar suport a la seua sol·licitud, el peticionari pot presentar tota la documentació que considere convenient en defensa dels seus interessos.
3. Per a la fase de validació l'AVS, a través de l'Oficina Gestió d'Abulcassis i l'Oficina de Gaia, s'encarrega de la recepció, registre i validació funcional de les sol·licituds, que variarà en funció de l'àmbit de la informació:
a. Informació interna: validació de la sol·licitud per part de les persones responsables de la gestió de les dades i comunicació al sol·licitant de l'estimació o desestimació de la sol·licitud presentada, en funció de l'adequació de la seua utilització als fins previstos i viabilitat funcional. Si la persona encarregada del tractament i gestió de les dades no pot donar resposta a alguna sol·licitud d'informació interna per alguna peculiaritat en el procés habitual de validació, podrà fer ús de la Comissió Reguladora de l'Accés a la a la Informació del Sistema d'Informació Ambulatòria de l'AVS, per a estimar o desestimar la sol·licitud presentada. Es comunicarà automàticament per correu electrònic el resultat de la validació inicial al sol·licitant i, en cas de ser estimada, passarà a la fase de tramitació, extracció i preparació de les dades per a la cessió.
b. Informació externa: validació de la sol·licitud per part de les persones responsables de la gestió de les dades i comunicació al sol·licitant de l'estimació o desestimació de la sol·licitud presentada, en funció de l'adequació de la seua utilització als fins previstos i viabilitat. Si la proposta és estimada, es redirigirà la sol·licitud i documentació annexa a la Comissió Reguladora de l'Accés a la a la Informació del Sistema d'Informació Ambulatòria, el qual s'encarregarà d'analitzar aspectes funcionals i tècnics de la sol·licitud, i en proposarà l'acceptació o el rebuig. El gerent de l'AVS ha de dictar una resolució amb l'estimació o desestimació de la sol·licitud, d'acord amb la viabilitat i adequació de la seua utilització als fins previstos en esta norma i notificarà la resolució al responsable de la sol·licitud de les dades.
4. En la fase de tramitació, extracció i preparació de les dades per a la seua cessió, el gestor de les dades serà el responsable de la gestió de la tramitació de la sol·licitud d'informació, extracció de les dades si es troben en les ferramentes d'explotació d'informació corporatives, preparació de les dades per a la seua cessió i del tancament de la petició. Si les dades requerides no es troben en les ferramentes d'explotació d'informació corporatives, es procedirà a la sol·licitud d'extracció de la informació a la Unitat de Tecnologies de la Informació (UTI), segons el procediment intern de treball desplegat des de l'Oficina d'Abulcassis. La preparació i cessió de les dades al sol·licitant, variarà d'acord al caràcter de les dades:
a. Dades agregades o macrodades: se n'ha de fer la cessió al sol·licitant encriptades amb una clau de treball.
b. Dades de caràcter personal:
- Registre anonimitzat o irreversiblement dissociat: se'n fa la cessió al sol·licitant encriptades amb una clau de treball.
- Registre codificat o reversiblement dissociat: se xifren automàticament amb la clau d'usuari pública del receptor final de la informació, de manera que només ell podrà desxifrar-ho.
5. En la fase d'entrega i arxivament de la informació, l'encarregat del tractament i gestió de les dades, extraurà la informació que s'entregarà al peticionari, i ha de guardar una còpia del suport facilitat. La informació cedida amb el rebut serà traslladada a l'AVS, perquè siga ben arxivat i custodiat, segons el Reial Decret d'11 de juny, pel qual s'aprova el reglament de mesures de seguretat dels fitxers automatitzats que continguen dades de caràcter personal (annex III - annex IV). La sol·licitud del dictamen adoptat s'ha d'arxivar durant 5 anys.
6. El compromís de confidencialitat i tractament de les dades sol·licitades ha de contindre els aspectes següents:
a. La recepció de les dades s'acompanyarà de l'acceptació del compromís del seu ús, únicament per als fins que se cedixen. El sol·licitant de la informació de Sistema d'Informació SIA i/o Gaia, es responsabilitza a gestionar les dades i n'assegura la confidencialitat, la seguretat i la integritat, i en limita l'ús a la finalitat per a la qual se cedixen, d'acord amb el que establix la Llei Orgànica 15/1999, de Protecció de Dades de Caràcter Personal.
b. Com a depositari d'esta informació, el responsable de les dades sol·licitades, es compromet a no difondre-la a tercers sense permís exprés i per escrit de l'AVS, així com a no utilitzar-la per a fins diferents dels sol·licitats i es responsabilitza de la gestió del/s fitxer/s de dades facilitat/s, d'acord amb el Reial Decret d'11 de Juny, pel qual s'aprova el Reglament de Mesures de Seguretat dels fitxers automatitzats que continguen dades de caràcter personal.
c. De la mateixa manera, el responsable de les dades sol·licitades, assumix el compromís d'enviar a l'AVS una còpia dels treballs, estudis, investigacions, etc., que siguen fruit de l'explotació de la informació continguda en el Sistema d'Informació SIA o Gaia i hagen de ser difosos públicament en qualsevol mitjà, i a referir-hi la font de dades utilitzada.
Seté. Deure de secret
El responsable del fitxer i els que intervinguen en qualsevol fase del tractament de dades de caràcter personal estarà obligat al secret professional respecte a les dades i al deure de guardar-les, obligacions que subsistiran encara després de finalitzar les seues relacions amb el titular del fitxer, o, si és el cas, amb el responsable del fitxer.
Huité. Sol·licitud rebutjada
Es rebutja el consentiment per a la comunicació de dades quan la informació que es facilite a la persona interessada no li permeta conéixer la finalitat a què destinaran les dades la comunicació de les quals s'autoritza o al tipus d'activitat d'aquell a qui es pretén comunicar o no es dispose de la informació sol·licitada en el Sistema d'Informació d'Assistència Ambulatòria.
Nové. Registre de les publicacions
Hi ha d'haver un registre de les publicacions derivades dels estudis fets amb les dades procedents del Sistema d'Informació de SIA-Gaia i els grups investigadors que hi estiguen treballant, amb la finalitat de donar a conéixer les diferents línies d'investigació que utilitzen les bases de dades del sistema d'informació de l'assistència ambulatòria de l'AVS i facilitar la comunicació entre els distints grups investigadors.
Deu. Responsabilitats
Els responsables dels fitxers i els encarregats dels tractaments estaran subjectes al règim de sancions establit en la Llei Orgànica 15/1999, de 13 de desembre, de Protecció de Dades de Caràcter Personal i al Reial Decret d'11 de juny, pel qual s'aprova el Reglament de Mesures de Seguretat dels fitxers automatitzats.
En la cessió de dades, a partir del moment de la recepció recau en el peticionari la responsabilitat de la utilització legítima de la informació que se li ha facilitat, d'acord amb el compliment dels fins a què anava destinada i han sigut declarats.
L'AVS es reserva l'exercici de possibles actuacions legals davant d'un ús de la informació no ajustada a l'autorització d'utilització, i en tot cas l'exigència de responsabilitats civils o penals al peticionari, persona física o jurídica.
València, 15 d'octubre de 2009.- El secretari autonòmic: Luis E. Rosado Bretón.